《次吴粹老观我斋诗》
宋代·葛胜仲

立我谨外揵，逐物戒内热。樊然辨物我，此意犹屑屑。

是身本虚空，何者为六结。虽慧念不起，虽定照不灭。

无我与我所，观亦于何设。右臂弹已化，左肘柳方蘖。

顾君进此道，遗我自朝彻。不见鲁东家，意与我俱绝。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。